**BIOGRAFIJA**

**Ivana Pavlović** (Beograd, 1978) završila je redovne i postdiplomske studije harfe na FMU u Beogradu u klasi red.prof Ljiljane Nestorovske. Trenutno je na doktorskim studijama kamerne muzike na FMU u Beogradu, u klasi red. prof Gorana Marinkovića. Zaposlena je kao solo harfistkinja Orkestra opere Srpskog narodnog pozorišta u Novom Sadu i stalna je sradnica Vojvođanskog simfonijskog orkestra. Dobitnica je srebrne nagrade *Jovan Đorđević* za postignuća u okviru svoje umetničke jedinice Srpskog narodnog pozorišta.

U toku dosadašnje koncertne aktivnosti inicirane afirmacijom harfe, umetničkog repertoara i dela domaćih autora (posebno savremene muzike), bila je članica nekoliko kamernih sastava. U Beogradskom kvartetu harfi (2002-2017) nastupala je na svim referentnim domaćim festivalima umetničke muzike (Tribina kompozitora, NIMUS, *Mermer i zvuci)* na koncertima u regionu (BiH, Crna Gora, Slovenija, Mađarska), kao i na velikim festivalima i kongresima harfe u inostranstvu (Brazil, Kanada, Švajcarska). U triu harfi (sa Ljiljanom Nestorovskom i Milenom Stanišić) nastupala je sa orkestrom Marijinskog teatra (Sankt Peterburg, Rusija). U duu harfi sa Milenom Stanišić održala je veći broj resitala u Beogradu, Novom Sadu i Zrenjaninu (Tribina kompozitora, autorsko veče Pola Patersona, koncerti u saradnji sa Zavodom za kulturu Vojvodine) kao i koncerte sa orkestrom (koncerti u saradnji sa Zrenjaninskom filharmonijom u Novom Sadu i Zrenjaninu). U duu sa Kristinom Tokodi (violončelo - harfa) od 2010. godine nastupala je na više koncerata u Beogradu (u okviru Međunarodnog festivala harfe) i gradovima Srbije (Subotica, Valjevo).